L. Miklós, minister životného prostredia SR: (2002-03-19):
Chcel by som podčiarknuť to, čo sme podčiarkovali pri celom prerokúvaní tohto návrhu zákona, že vlastné zdolávanie havárií presahuje rámec smernice SEVESO, a preto sme ho nezahrnuli do tohto nášho návrhu. Zdolávanie havárií je upravené v zákone o integrovanom záchrannom systéme. Predložený návrh zákona úzko nadväzuje na zákon o chemických látkach, chemických prípravkoch a na ďalšie zákony. Ide predovšetkým o administratívny typ zákona, kde sa upresňujú povinnosti prevádzkovateľov podnikov a orgánov verejnej správy. Vážené pani poslankyne, vážení páni poslanci, z poverenia vlády Slovenskej republiky predkladám vám vládny návrh tohto zákona už v druhom čítaní so žiadosťou o kladné posúdenie. Podľa našich vedomostí počas prerokovania tohto zákona sa nevyskytli vážnejšie výhrady voči nemu. Všetky vaše návrhy sme zahrnuli, respektíve sme prerokovali a neboli vznesené z našej strany žiadne výrazné problémy voči tomuto zákonu. Verím, že tento stav sa zachoval dodnes a podporíte tento návrh. Ďakujem pekne. I. Presperín, podpredseda NR SR: Ďakujem, pán minister. Prosím, aby ste zaujali miesto pre navrhovateľov. Dávam teraz slovo určenému spoločnému spravodajcovi z výboru pre životné prostredie a ochranu prírody poslancovi Pavlovi Vrždákovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. P. Vrždák, poslanec: Vážený pán predsedajúci, vážený pán minister, vážené pani poslankyne, páni poslanci. Dovoľte mi, aby som sa k predmetnému návrhu zákona vyjadril ako spravodajca. Predkladaný návrh zákona svojou problematikou patrí medzi prioritné oblasti aproximácie práva podľa článku 70 Európskej dohody o pridružení životné prostredie. Je prioritou odporúčanou v príprave asociovaných krajín strednej a východnej Európy na integráciu do vnútorného trhu Európskej únie a je krátkodobou prioritou národného programu pre prijatie acquis communautaire. Problematiku závažných priemyselných havárií s prítomnosťou nebezpečných chemických látok upravuje v rámci sekundárnej legislatívy smernica Rady Európy č. 96/82/ES o kontrole nebezpečenstiev veľkých havárií zahŕňajúcich nebezpečné látky. Smernica je nástrojom ďalšieho rozpracovania záväzkov spoločenstva vyplývajúcich z Dohovoru OSN o vplyvoch priemyselných havárií presahujúcich štátne hranice. Cieľom zákona je predovšetkým prevencia závažných priemyselných havárií s prítomnosťou nebezpečných látok a tiež obmedzenie dôsledkov, ktoré takéto havárie môžu mať pre ľudí a životné prostredie. Ďalej je to určenie základných povinností prevádzkovateľov zariadení, kategorizácia podnikov, ako aj vymedzenie ďalších povinností zabezpečujúcich prevenciu vzniku havarijných situácií, ktorými môžu byť ohrozené životy ľudí, ale aj životné prostredie. Prijatie tohto zákona je dôležité i z hľadiska zosúladenia našich zákonov so zákonmi Európskej únie. Vážený pán predsedajúci, vážený pán minister, vážené panie poslankyne, páni poslanci. Dovoľte mi, aby som vás na základe poverenia Výboru Národnej rady Slovenskej republiky pre životné prostredie a ochranu prírody ako gestorského výboru pri prerokovaní vládneho návrhu zákona o prevencii závažných priemyselných havárií a o doplnení niektorých zákonov, tlač 1269, informoval o výsledku rokovania výborov Národnej rady Slovenskej republiky k tomuto návrhu zákona a o návrhoch a stanovisku gestorského výboru obsiahnutých v spoločnej správe k tomuto návrhu uvedenej ako tlač 1269a. Predmetná spoločná správa výborov Národnej rady Slovenskej republiky o prerokovaní vládneho návrhu zákona o prevencii závažných priemyselných havárií a o doplnení niektorých zákonov bola schválená uznesením Výboru Národnej rady Slovenskej republiky pre životné prostredie a ochranu prírody č. 265 zo dňa 13. marca 2002. Národná rada Slovenskej republiky uznesením č. 1882 z 8. februára 2002 pridelila vládny návrh zákona o prevencii závažných priemyselných havárií a o doplnení niektorých zákonov týmto výborom Národnej rady Slovenskej republiky: ústavnoprávnemu výboru, Výboru Národnej rady Slovenskej republiky pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady pre pôdohospodárstvo, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre životné prostredie a ochranu prírody. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky. Okrem Výboru Národnej rady pre zdravotníctvo, ktorý neprerokoval predložený návrh zákona, nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebola prítomná potrebná nadpolovičná väčšina všetkých jeho členov. Gestorský výbor nedostal žiadne stanovisko od poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady Slovenskej republiky o rokovacom poriadku Národnej rady Slovenskej republiky. Vládny návrh zákona o prevencii závažných priemyselných havárií a o doplnení niektorých zákonov odporúčali Národnej rade Slovenskej republiky schváliť s pozmeňujúcimi a doplňujúcimi návrhmi tieto výbory Národnej rady Slovenskej republiky: ústavnoprávny výbor, výbor pre financie, rozpočet a menu, výbor pre hospodárstvo, privatizáciu a podnikanie, výbor pre pôdohospodárstvo, výbor pre verejnú správu, výbor pre sociálne veci a bývanie, Výbor Národnej rady Slovenskej republiky pre obranu a bezpečnosť a výbor pre životné prostredie a ochranu prírody. Z uznesení výborov Národnej rady Slovenskej republiky uvedených pod bodom 3 tejto správy vyplývajú pozmeňujúce a doplňujúce návrhy, ktoré máte uvedené pod bodmi 1 až 69 v časti 4 spoločnej správy. Z tohto dôvodu ich nebudem osobne čítať. Podotýkam však, že stanovisko gestorského výboru je uvedené pri každom z pozmeňujúcich návrhov. O pozmeňujúcich a doplňujúcich návrhoch gestorský výbor odporúča hlasovať spoločne k bodom 1 až 65, bod 68 a 69 s odporúčaním gestorského výboru schváliť ich, samostatne k bodu 66 s odporúčaním gestorského výboru neschváliť ho a samostatne k bodu 67 s odporúčaním gestorského výboru schváliť ho. Ďakujem, pán predsedajúci. Otvorte, prosím, rozpravu. I. Presperín, podpredseda NR SR: Ďakujem. Vážení páni poslanci, panie poslankyne. Otváram rozpravu o tomto bode programu. Konštatujem, že písomne nie je nikto prihlásený, ústne je prihlásený jeden pán poslanec, dvaja, traja, čiže pán poslanec Juriš, pani poslankyňa Sabolová, pán poslanec Köteles. Končím možnosť prihlásiť sa ústne. Prvý pán poslanec Juriš. Prosím. A. Juriš, poslanec: Vážený pán predsedajúci, vážený pán minister, vážené pani poslankyne, páni poslanci. Môj pozmeňujúci návrh je veľmi stručný. Ide o to, že k tomuto zákonu o prevencii závažných priemyselných havárií a o doplnenie niektorých zákonov sa v tomto prípade aj pozmeňujú niektoré zákony, ak sa prijmú body 66 a 67 zo spoločnej správy. A preto treba upraviť názov zákona nasledovne. Za slová „havárií a o“ sa vkladajú slová „zmene a“. Vládny návrh zákona v článku 1 upravuje prevenciu závažných priemyselných havárií a v článku 2 a III sa dopĺňajú príslušné zákony. Čiže je to zatiaľ ten názov správny. Ak by sme prijali ale bod 67 zo spoločnej správy, čo si myslím, že prijmeme, je to o ochrane prírody a krajiny a v znení neskorších predpisov, preto treba aj zmeniť názov tohto zákona. Ďakujem za pozornosť. I. Presperín, podpredseda NR SR: Ďakujem, pán poslanec. Ďalej pani poslankyňa Sabolová má slovo, po nej pán poslanec Köteles.